נתן דטנר

ביוגרפיה

דטנר נולד וגדל ברמת גן לאב ניצול שואה עולה מפולין, ואם ניצולת שואה שעלתה מהונגריה. ביסודי למד בבית הספר הממלכתי דתי "יבנה" ברמת גן, ובתיכון קלעי בגבעתיים. השתתף בפעולות של תנועת הנוער בני עקיבא. עד גיל 14 ניהל אורח חיים דתי.
את שירותו הצבאי, באמצע שנות השבעים, עשה בלהקת פיקוד דרום, ואף היה מפקד הלהקה. לאחר שחרורו מצה"ל, ערך סיבוב הופעות עם להקת פסטיבל הזמר החסידי באירופה, ארצות הברית, קנדה ומקסיקו.
בין השנים 2004–2009 שימש כמנכ"ל ומנהל אמנותי של תיאטרון באר שבע.
מאז 2007 ועד ראשית 2014 הגיש בהתנדבות, יחד עם אודיה קורן, מדי יום חמישי במשך שעתיים, את תוכנית הרדיו הלילית בגלי צה"ל "ציפורי לילה עושות עניין". שבועיים לאחר סיום דרכה של התוכנית "ציפורי לילה עושות עניין", החל דטנר להגיש מדי שבוע בצהרי יום שישי באותה תחנת רדיו, גם כן לצד קורן, את התוכנית "בטלים בשישי".
נוסף על תפקידיו האמנותיים, משמש דטנר יו"ר קבוצת הכדורגל הפועל רמת-גן גבעתיים.
דטנר נשוי מ-1985 לסמדר, מהנדסת תעשייה וניהול, ואב לבת ובן. מתגורר בתל אביב.

בימוי

בתיאטרון באר שבע: ב-2001 ביים את ההצגה "הימים הכי טובים" מאת ליז לוכהד. ב-2005 ביים את ההצגה "תשליך" מאת רובי פורת שובל, את ההצגה "ברוקלין בוי" מאת דונלד מרגוליס ואת ההצגה "שידוך משמיים" מאת דניאל גולדפרב. ב-2007 ביים את ההצגה "קומדיה של טעויות" מאת שייקספיר. ב-2009 ביים את ההצגה "השחף" מאת צ'כוב.
ב-2006 ביים את הצגת היחיד של נסים זוהר "המולוכייה של אמא".
בתיאטרון יובל: ב-1998 ביים את המחזמר "אלאדין". ב-1999 ביים את המחזמר "סינדרלה" שכתב אבי קורן והפיקה מרים עציוני.
בבית האופרה של פראג ביים את האופרה המקורית "דוריאן גריי" מאת יצחק שטיינר.
בתיאטרון הבימה: ב-2015 ביים את ההצגה "משפחה עליזה" מאת רון קלארק וסם בובריק. ב-2017 ביים את המחזה "סיפור אהבה בשלושה" פרקים מאת הארוי פירסטיין.

בטלוויזיה ובקולנוע

בין השנים 1979–1983 גילם את החתול שמיל בתוכנית הטלוויזיה לילדים "מועדון החתול שמיל" ששודרה בערוץ הראשון. גדי יגיל היה הראשון לגלם את דמותו של החתול שמיל. לאחר פרישתו, נקרא לתפקיד דטנר, שהיה אז שחקן צעיר ואלמוני בתיאטרון באר שבע. מכיוון שגילם את הדמות בתחפושת חתול כשמסכה לראשו, נותר אלמוני למדי עד ששיחק בתוכנית רחוב סומסום. למרות זאת, סיפר דטנר כי הילדים זיהו את הקול והרגישו בהחלפת השחקן שמתחת לתחפושת; לפיכך כשנזקק למחליפים (בעיקר משום שתיאטרון באר שבע סירב לשחרר את דטנר בתדירות הנדרשת) הם גילמו דמויות חתולים אחרות: מתי סרי היה קרוב משפחה (דוד או אח) ויעל עמית הייתה חברתו.
בין השנים 1981–1983 גילם דמויות שונות בסדרת הטלוויזיה ששודרה בטלוויזיה החינוכית הישראלית "ארץ מולדת" - סדרת דרמה מקורית ישראלית, המציגה באמצעות שיחזורים אירועים נבחרים שאירעו בראשית תולדות היישוב היהודי בארץ ישראל, משנת 1827 ועד לשנים הראשונות לקום המדינה.
בין השנים 1983–1987 שודרה בטלוויזיה החינוכית התוכנית "רחוב סומסום", שדטנר היה אחד משחקניה הקבועים. באחת מהתוכניות (בשנה הראשונה לשידור התוכנית) התרחש "קרוסאובר" והחתול שמיל קפץ לביקור ברחוב סומסום כדי להזמין את קיפי למועדון. ב-1988 הופיע בקטעי ארכיון בתוכנית "שלום סומסום".
ב-1984 שיחק בסרט הקולנוע "עדות מאונס" שכתב אלי תבור וביים רפאל רביבו. באותה שנה הנחה את התוכנית "איזה קטע" ששודרה בערוץ הראשון. ב-1985 גילם את קורץ בסרט הקולנוע שכתב וביים אבי נשר "שוברים", וגילם את יונתן פרח בסרט "רומן בהמשכים" שכתב אבנר בן נר וביים עודד קוטלר. ב-1986 נמתח בסרט המתיחות "ניפגש בסיבוב" שביימו יהודה ברקן ויגאל שילון.
ב-1985 הנחה את תחרות הקדם אירוויזיון לצד דליה מזור, ובשנת 1993 הנחה פעם נוספת את הקדם אירוויזיון. בין השנים 1987–1989 פעל לצד אבי קושניר כ"צמד הבטלנים": בתחילה, הצמד - שנקרא אז "דטנר וקושניר" - זכה במקום הראשון בקדם האירוויזיון של שנת 1987 וייצג את ישראל באירוויזיון עם השיר "שיר הבטלנים" ("הופה הולה"), שהגיע למקום השמיני. מאוחר יותר אימץ לעצמו הצמד את השם "הבטלנים", ויחד הם הופיעו גם בפסטיגל 1987 עם השיר "כלב על כלב" שזכה במקום הרביעי והנחו אותו לצד גידי גוב, מוני מושונוב, שלמה בראבא ועירית ענבי. הצמד פרסם מספר שירים נוספים. ב-1989 הופיע הצמד בפרסומת למפעל הפיס והשתתף בסרט המתיחות של יגאל שילון "עבודה בעיניים". באותה השנה התפרק הצמד ושני חבריו פנו לתחום המשחק. בשנת 1990 הופיעו השניים יחדיו לצד ציפי שביט בתוכנית "ציפי בלי הפסקה".
בין השנים 1988–1991 הנחה את תוכנית הילדים "תופסים ראש" בהשתתפות תלמידי בית הספר לאמנויות תל אביב. ב-1989 גילם את מיכה בסרט הטלוויזיה "שם נרדף" שכתבו סביון ליברכט ועליזה אולמרט וביימה ניצה גונן. ב-1992 גילם את עצמו לצד ציפי שביט בקלטת הילדים "מאה שירים ראשונים". ב-1994 הנחה את התוכנית "יותר מזל משכל" ששודרה בערוץ 2. ב-1996 שיחק בקומדיית המצבים ששודרה במשך שתי עונות בערוץ 3 "שתוק שואו" שכתבו גיל קופטש ושלמה מושקוביץ וביימה דדי ברון. ב-1998 גילם את מיכה בסרטו של שמי זרחין "מסוכנת".
בין השנים 1998–2001 גילם את דב (דוביק) דגן בסדרה "משפחה וחצי" שכתבה גלילה רון פדר עמית וביים עופר ויצמן; וב-2009 המשיך לגלם דמות זו בסדרת ההמשך "עוד משפחה וחצי", ובספין אוף "שולחן לשישה" שביים אייל סלע.
ב-2000 שיחק בסדרת הטלוויזיה "האישה האחרת" שכתבו נועה ארד ברנר, מירב בן-גוריון, צביקה קרצנר ועמית ליאור וביימו אורי ענבר ושמי זרחין. ב-2001 שיחק בסרט "שרמן בחוף" שכתב משה זונדר וביים אורי ענבר. ב-2003 גילם את אמנון דביר בטלנובלה "אהבה מעבר לפינה" שביים עופר ויצמן. באותה שנה גילם את ראש  אמ"ן אלי זעירא, בסרט הטלוויזיה "שתיקת הצופרים" המציג את תהליכי קבלת ההחלטות המדיניות והצבאיות שקדמו למלחמת יום הכיפורים. ב-2006 הנחה את תוכנית המציאות של ערוץ 10, "The Show", שירדה לאחר 2 תוכניות עקב רייטינג נמוך. ב-2007 גילם את אהרל'ה בסדרת הדרמה "משמורת" שכתבה וביימה עירית לינור. ב-2008 התארח בתוכנית "שולץ" ששודרה בYes . ב-2009 שיחק בסדרת הספין-אוף "עוד משפחה וחצי" ששודרה בטלוויזיה החינוכית הישראלית.
ב-2011 שיחק בסרט הקולנוע "הערת שוליים" לצד ליאור אשכנזי, ושלמה בראבא. ב-2012 גילם את עומר קאלו בסדרת המתח "המיוחדת" שביים עודד רסקין. ב-2013 השתתף בסדרת נעורים "שולחן לשישה" בערוץ 10 שמבוסס על ספרה באותו שם של "גלילה רון־פדר-עמית". וכן באותה שנה שיחק בסרט סטודנטים בשם "חנייה בצל" לצד אמיר וולף, ריקי בליך, עודד לאופולד. בשנת 2014 שיחק בסרט "הורה 79" בבימויו של אלי כהן לצד גילה אלמגור, ויוסי גרבר.
בנובמבר 2016 החל שידורה בערוץ הראשון של הסדרה הדוקומנטרית "צולם ביום חול". בסדרה, בהנחייתו של דטנר, הוא בוחן את התרבות היהודית המודרנית, על רבדיה השונים, כפי שבאה לידי ביטוי בעשור השני של המאה ה-21.

דיבוב

ב-1993 דיבב את לפי בסרט "פרנגלי - היער הקסום". ב-1997 דיבב את האדס בסרט "הרקולס". ב-2000 דיבב את קפטן ג'וזף קורסו בסרט "טיטאן AE". ב-2001 דיבב את סאליבן בסרט "מפלצות בע"מ", ואת פאצ'ה בסרט "הקיסר נפל על הראש". ב-2004 דיבב את בוב פאר - מר סופר על בסרט "משפחת סופר על". ב-2005 דיבב את פאצ'ה בסרט "הקיסר נפל על הראש 2".